Document ID: 32011R0087
Publication Date: 2011-02-02

Content:
REGOLAMENT TAL-KUMMISSJONI (UE) Nru 87/2011
tat-2 ta’ Frar 2011
li jaħtar il-laboratorju ta’ referenza tal-UE għas-saħħa tan-naħal, li jistipula responsabbiltajiet u ħidmiet supplementari għal dak il-laboratorju u li jemenda l-Anness VII mar-Regolament (KE) Nru 882/2004 tal-Parlament Ewropew u tal-Kunsill
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u dwar il-welfare tal-annimali (1), u b'mod partikolari l-Artikolu 32(5) u (6) tiegħu,
Billi:
(1)
ir-Regolament (KE) Nru 882/2004 jistabbilixxi l-ħidmiet, id-dmirijiet u r-rekwiżiti ġenerali għal-laboratorji ta’ referenza tal-UE għall-ikel u l-għalf u għas-saħħa tal-annimali. Il-laboratorji ta’ referenza tal-UE għas-saħħa tal-annimali u għall-annimali ħajjin huma elenkati fil-Parti II tal-Anness VII ma’ dak ir-Regolament.
(2)
Wara li tlestiet il-proċedura tal-għażla, il-laboratorju li ntagħżelkien ta’ suċċess, l-Agence Nationale de Sécurité Sanitaire de l’alimentation, de l’environnement et du travail (ANSES), bil-laboratorju tiegħu ta’ riċerka għall-mard tan-naħal, Sophia-Antipolis Laboratory, fi Franza, għandu jinħatar bħala l-laboratorju ta’ referenza tal-UE fil-qasam tas-saħħa tan-naħal, għal perjodu ta’ ħames snin mill-1 ta’ April 2011.
(3)
Barra mill-funzjonijiet u l-ħidmiet ġenerali stipulati fl-Artikolu 32(2) tar-Regolament (KE) Nru 882/2004, ċerti responsabbiltajiet u ħidmiet speċifiċi marbuta mal-karatteristiċi tal-aġenti li jistgħu jaffetwaw is-saħħa tan-naħal għandhom jitwettqu fuq livell tal-Unjoni biex jiżguraw koordinazzjoni aħjar. Għaldaqstant, dawn ir-responsabbiltajiet u l-ħidmiet speċifiċi supplementari tal-laboratorju ta’ referenza tal-UE fil-qasam tas-saħħa tan-naħal għandhom jiġu stipulati f'dan ir-Regolament.
(4)
Il-Parti II tal-Anness VII mar-Regolament (KE) Nru 882/2004 għandha għalhekk tiġi emendata skont dan.
(5)
Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Agence Nationale de Sécurité Sanitaire de l’alimentation, de l’environnement et du travail (ANSES) bil-laboratorju tagħha għall-mard tan-naħal, Sophia-Antipolis Laboratory, fi Franza, hija b'dan maħtura bħala laboratorju ta’ referenza tal-UE fil-qasam tas-saħħa tan-naħal mill-1 ta’ April 2011 sal-31 ta’ Marzu 2016.
Ċerti responsabbiltajiet u ħidmiet għal dak il-laboratorju huma stipulati fl-Anness ma’ dan ir-Regolament.
Artikolu 2
Fil-Parti II tal-Anness VII mar-Regolament (KE) Nru 882/2004, jiżdied il-punt 18 li ġej:
“18.
Laboratorju ta’ referenza tal-UE għas-saħħa tan-naħal
Agence Nationale de Sécurité Sanitaire de l’alimentation, de l’environnement et du travail
Sophia-Antipolis Laboratory
Les Templiers
105 route des Chappes
BP 111
06902 Sophia-Antipolis
Franza.”
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fit-totalità tiegħu u japplika direttament fl-Istati Membri kollha.
Magħmul fi Brussell, it-2 ta’ Frar 2011.

Metadata:
Eurovoc Level 1 Categories: 100158
100149
100144
100156
Eurovoc Level 2 Categories: 100250
100262
100215
100175
Eurovoc Level 3 Categories: 711
2479
2478
525
5877
All Eurovoc Categories: 192
2115
2897
3660
5877